Beveg onderwyswetsontwerp, vra AfriForum, DAPanyaza Lesufi (Foto: Jairus Mmutle/GCIS Belanghebbendes het nog sowat twee weke om insette oor die Wysigingswetsontwerp oor Basiese Onderwyswette (bekend as die Bela-wet) te gee. Die burgerregteorganisasie AfriForum en die DA het opnuut ’n beroep op mense gedoen om die wetsontwerp te verwerp en het ’n aanlyn petisie begin om steun teen die wetsontwerp te verkry. Panyaza Lesufi, LUR vir onderwys in Gauteng, het Maandag tydens ’n mediakonferensie sy kritiek uitgespreek teen diegene wat die wysigingswetsontwerp teenstaan. Lesufi het gesê die wetsontwerp is op transformasie gerig en dat daar nie ’n enkele skool mag wees wat vir ’n sekere ras voorbehou word of ’n ras wat ’n sekere taal praat en alle ander kinders uitsluit nie. Alana Bailey, AfriForum se hoof van kultuursake, sê Lesufi volg ’n polariserende rasse-agenda en ignoreer bewese beste praktyke vir onderwys, soos die belang van moedertaalonderrig. “Die LUR weet skynbaar nou nog nie dat Afrikaanssprekende kinders aan alle rasse behoort nie. Dit is tragies as iemand in ’n gesagsposisie sy ideologiese agenda só stiksienig deurdruk dat hy homself bewys as ’n onkundige persoon wat onbevoeg vir sy pos is,” sê Bailey. “Die verdagmaking van kinders se behoefte aan moedertaalonderrig is onnodig polariserend en is internasionaal deur onderwysdeskundiges onteenseglik as onsinnig bewys. “Sy plan van drie onderrigtale per skool is tot mislukking gedoem – wêreldwyd in die praktyk is bewys dat waar verskeie tale per skool vir onderrig ingespan word, die sterkste taal oplaas die enigste gebruikstaal word – met ander woorde Engels in die Suid-Afrikaanse konteks. “Dit is nog ’n bewys van sy gebrek aan verbintenis tot moedertaalonderrig en die ontwikkeling van die land se tien inheemse tale,” verklaar Bailey. Die DA het ook “Lesufi en die ANC-regering se rassistiese politiek wat velkleur aan taal gelykstel” verwerp. Bax Nodada, die DA se woordvoerder oor onderwys, stem saam dat dit die voordele van moedertaalonderrig op die lewering van gehalte-onderrig heeltemal ignoreer. “Die DA het breedvoerig gekommunikeer oor die nadelige uitwerking wat die Bela-wetsontwerp, en veral die ‘Lesufi-klousule’, op skole en skoolbeheerliggame (SBL) se magte sal hê om die taal- en toelatingsbeleid van individuele skole te bepaal,” sê Nodada. “Terwyl Lesufi die Bela-wetsontwerp as ’n oplossing vir rasseskeiding voorhou, is dit in werklikheid niks meer nie as ’n uitbreiding van die regering se beleid om Afrikaans te belaster en die taal en sy sprekers – van alle kleure – as sondebok te beledig.” Lesufi sê ook die skuif van sentrums vir vroeëkinderontwikkeling (VKO) van die departement van maatskaplike ontwikkeling na die departement van onderwys, hou verskeie begrotingskomplikasies in. Die begroting vir VKO is R1,9 miljard. “Kinders sal voortaan nie meer na VKO-sentrums kom om te bid, sing, eet en slaap nie. Hulle sal nou ’n geleentheid gegun word om te leer sodat hulle kan groei en beter landsburgers kan word,” het Lesufi gesê. Bailey sê met hierdie uitlatings bewys die LUR sy gebrek aan kennis oor sentrums waar kinders toegang tot uitnemende voorskoolse ontwikkeling het. Sy sê hy ignoreer ook die 80% wanfunksionele skole in die land waar kinders in die departement se stelsel is, maar weinig meer as eet, slaap, bid en sing kan doen. AfriForum se petisie is reeds deur sowat 10 000 mense onderteken en is by redafrikaans.co.za beskikbaar. Die DA het reeds altesaam 11 700 handtekeninge en is by https://www.stopskoolkaping.co.za/ beskikbaar.